31978R3077
L 367/28
JURNALUL OFÍCIAL AL UNIUNII EUROPENE
REGULAMENTUL (CEE) NR. 3077/78 AL COMISIEI
din 21 decembrie 1978
privind constatarea echivalenței atestatelor care însoțesc importurile de hamei din țări terțe cu certificatele comunitare
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 1170/77 (2), în special articolul 5 alineatul (2),
întrucât articolul 5 din Regulamentul (CEE) nr. 1696/71 prevede că hameiul și produsele din hamei din țările terțe pot fi importate numai în cazul în care prezintă caracteristici calitative cel puțin echivalente cu limitele minime pentru comercializare adoptate pentru hamei sau produsele din hameiul recoltat în Comunitate sau derivate ale acestora; întrucât, cu toate acestea, se prevede că aceste produse trebuie considerate ca având caracteristicile menționate anterior, dacă acestea sunt însoțite de un atestat emis de către autoritățile din țara de origine și recunoscut ca echivalent certificatului solicitat pentru comercializarea hameiului și a produselor din hamei de origine comunitară;
întrucât, în Regulamentul (CEE) nr. 3076/78 al Comisiei privind importul de hamei din țări terțe (3), s-au adoptat dispoziții în conformitate cu care trebuie emise atestatele menționate anterior;
întrucât Statele Unite ale Americii, Polonia, Bulgaria, Iugoslavia, Republica Populară Chineză, Cehoslovacia și Australia s-au angajat să respecte cerințele prevăzute pentru comercializarea hameiului și de produse din hamei și au abilitat anumite servicii să emită atestate de echivalență; întrucât, prin urmare, este necesar ca aceste atestate să fie recunoscute ca echivalente cu certificatele comunitare, iar produsele la care se referă să fie admise spre libera circulație;
întrucât măsurile prevăzute în prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
Atestatele care însoțesc hameiul și produsele derivate din hamei importate din țări terțe, eliberate în conformitate cu dispozițiile Regulamentului (CEE) nr. 3076/78 de către un organism menționat în anexa la prezentul regulament, sunt recunoscute ca echivalente cu certificatul prevăzut la articolul 2 din Regulamentul (CEE) nr. 1696/71.
Articolul 2
Prezentul regulament intră în vigoare la 1 ianuarie 1979.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 1978.